ร้านก๋วยเตี๋ยวเรือบ้านไม้นี้มีลักษณะเป็นบ้านไม้สีขาวสมชื่อ ตั้งอยู่บนถนนประชาราษฎร์สาย 2 บางซื่อ  ตรงบริเวณทางยกระดับแยกวัดสะพานสูง ตรงข้ามกับเทสโก้โลตัสประชาชื่นค่ะ  เจ้าของร้านเป็นคุณลุงคุณป้าสองคนช่วยกันทำช่วยกันเสิร์ฟ  ในร้านนั้นไม่ได้ติดแอร์เลยจะร้อนนิดนึงค่ะ แต่ว่าดูสะอาดน่านั่ง โต๊ะเก้าอี้ใช้เป็นโต๊ะไม้น่ารักไม่เบา ตามผนังก็มีพวกรูปภาพที่คุณลุงคุณป้าหามาประดับ แถมเปิดเพลงยุคคุณลุงยังหนุ่มขับกล่อมลูกค้าในร้านซะด้วย ดูๆไปก็ได้อารมณ์เหมือนแวะไปทานก๋วยเตี๋ยวที่บ้านคนรู้จักอะไรแบบนั้นเลย

**-เวลาเปิด/ปิด-**

ร้านเปิด 10.00 น. – 16.00 น. ทุกวันจันทร์-ศุกร์  และหยุดวันเสาร์-อาทิตย์และวันหยุดนักขัตฤกษ์ ค่ะ

**-วิธีสั่ง-**

เนื่องจากร้านนี้ไม่มีลูกมือ ลูกค้าอย่างเราๆก็เลยต้องช่วยตัวเองกันนิดส์ คือพอได้ที่นั่งแล้วที่โต๊ะจะมีกระดาษให้จดว่าจะสั่งอะไรบ้าง  มุมหนึ่งของร้านจะมีผักสดตั้งไว้ให้พร้อมชามพลาสติกซ้อนเป็นตั้งอยู่ข้างๆ ให้ลูกค้าเดินไปหยิบเอาเองได้เลยว่าจะเอาผักมากน้อยแค่ไหน  แต่เค้าแปะป้ายขอไว้อย่างเดียวว่าเอาไปเท่าที่ทานหมดนะจ๊ะ เพราะเหลือแล้วมันไม่มีใครทานต่อ ต้องทิ้ง น่าเสียดายน่ะ

**-อาหาร-**

ก๋วยเตี๋ยวเรือที่นี่มีให้เลือกทั้งหมู ทั้งเนื้อ จะแห้ง จะน้ำ จะตกไม่ตกสั่งได้ตามชอบ แถมโฆษณาด้วยว่าร้านนี้ใช้หม้อก๋วยเตี๋ยวไร้สารตะกั่ว ปลอดภัยไร้กังวลนะเอ้อ ดูเมนูก็มีไม่กี่อย่างเข้าใจง่ายดีตามนี้เลยค่ะ

-	ธรรมดา 20 บาท
-	พิเศษ 25 บาท
-	เกาเหลา 35 บาท
-	ข้าวเปล่า 5 บาท

เนื่องจากวันนี้หิวเลือด..เอ๊ยย..อยากทานก๋วยเตี๋ยวน้ำตก เลยสั่งเส้นเล็กก๋วยเตี๋ยวน้ำตกหมูไป เอาแบบพิเศษชามนึง ธรรมดาชามนึง อิ่มกำลังดีค่ะ เราชอบที่น้ำเค้าข้นสมกับเป็นก๋วยเตี๋ยวน้ำตก แถมรสชาติเข้มข้นดีด้วย เติมน้ำส้มนิดเดียวก็เด็ดแล้ว หมูตุ๋นเค้านุ่มใช้ได้ แล้วก็ให้ผักบุ้งกรอบๆมาเยอะดีค่ะ ถ้าจะมีไม่เพอร์เฟ็คบ้างก็คือเส้นเล็กที่เค้าใช้นั้นไม่ถึงกับเหนียวนุ่มมาก เป็นเส้นแบบธรรมดาๆน่ะค่ะ แต่โดยรวมก็ถือว่าโอเคเลย

สำหรับเครื่องดื่มนั้นที่นี่ไม่มีน้ำอัดลมขายค่ะ แต่จะมีพวกน้ำมะตูม น้ำเก๊กฮวย น้ำลำไย ที่ทางร้านต้มเองขายแก้วละ 10 บาท เราลองเป็นน้ำมะตูม ถึงจะหวานไปนิดแต่ก็หอมกลิ่นมะตูมชื่นใจแบบแตกต่างจากน้ำขวดสำเร็จรูปจริงๆด้วยนะ

**-การบริการ-**

ถึงจะบอกว่าต้องบริการตัวเองบ้าง แต่คุณลุงคุณป้าร้านนี้น่ารักต้อนรับลูกค้าแบบ service mind มาเต็มค่ะ เห็นแบบนี้แล้วก็อยากช่วยเชียร์ให้ไปอุดหนุนกันเยอะๆ  ถ้าใครผ่านมาแถวนี้แล้วนึกอยากทานก๋วยเตี๋ยวเรือรสชาติดีล่ะก็ ร้านเนี้ยโอเคเลยค่ะ 
